KOMISSION ASETUS (EY) N:o 331/1999,
annettu 12 päivänä helmikuuta 1999,
asetuksen (EY) N:o 2629/97 muuttamisesta nautaeläinten tunnistus- ja rekisteröintijärjestelmään kuuluvien passien osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon nautaeläinten tunnistus- ja rekisteröintijärjestelmän sekä naudanlihan ja naudanlihatuotteiden merkitsemisen käyttöönottamisesta 21 päivänä huhtikuuta 1997 annetun neuvoston asetuksen (EY) N:o 820/97 (1) ja erityisesti sen 10 artiklan b kohdan,
sekä katsoo, että
komission asetuksessa (EY) N:o 2629/97 (2), sellaisena kuin se on viimeksi muutettuna asetuksella (EY) N:o 2194/98 (3), säädetään korvamerkkejä, tilarekisterejä ja passeja koskevista yksityiskohtaisista säännöistä nautaeläinten tunnistus- ja rekisteröintijärjestelmän puitteissa,
on aiheellista ottaa huomioon jäsenvaltioiden esille tuomat vaikeudet, jotka koskevat ennen 1 päivää tammikuuta 1998 syntyneiden nautaeläinten passeja varten saatavia tietoja,
on aiheellista tehdä ennen 1 päivää tammikuuta 1998 syntyneiden nautaeläinten passeissa olevat eräät tiedot vapaaehtoisiksi; tämä poikkeus ei saisi asettaa kyseenalaiseksi velvollisuutta mainita nämä tiedot sellaisen jäsenvaltion alueella syntyneiden nautaeläinten passeissa, joissa tällaisesta velvollisuudesta säädetään jäsenvaltion kansallisissa säännöissä,
asetus (EY) N:o 2629/97 olisi muutettava vastaavasti, ja
tässä asetuksessa säädetyt toimenpiteet ovat Euroopan maatalouden ohjaus- ja tukirahaston komitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään asetuksen (EY) N:o 2629/97 6 artiklaan kohta seuraavasti:
"4. Edellä olevan 1 kohdan a alakohdasta poiketen direktiivin 64/432/ETY 14 artiklan 3 kohdan c alakohdan 1 alakohdan toisessa ja viidennessä luetelmakohdassa säädetyt tiedot eivät ole pakollisia ennen 1 päivää tammikuuta 1998 syntyneiden nautaeläinten passeissa. Tässä kohdassa säädetyn poikkeuksen voimaantulo ei rajoita velvollisuutta mainita yllä mainitut tiedot sellaisten jäsenvaltioiden alueella syntyneiden nautaeläinten passeissa, joissa tällaisesta vaatimuksesta säädetään kansallisissa säännöissä. Jäsenvaltioiden on annettava tiedoksi toisilleen ja komissiolle tässä kohdassa mainittuihin tietoihin sovellettavat säännöt."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä helmikuuta 1999.